Qozog‘istonda karantin choralari kuchaytiriladi

Qozog‘istonda epidemiologik vaziyatning murakkablashishi va koronavirus tarqalishining ko‘payishini hisobga olgan holda karantin choralari kuchaytiriladi. Bu haqda Qozog‘iston hukumati matbuot xizmati xabar berdi.

Unga ko‘ra, cheklovlar 5-iyuldan boshlab 14 kunga joriy etiladi. Xususan, mamlakatda viloyatlar o‘rtasida yo‘lovchi tashish xizmati va jamoat transporti cheklanadi. Temiryo‘llar (shartli ravishda) va mintaqalar orasidagi, shuningdek, xalqaro havo qatnovi (davlatlar ro‘yxatini ko‘paytirmagan holda) saqlanib qolinadi.
Fuqarolarga ikki hafta davomida sport, oilaviy, xotira marosimlari va boshqa ommaviy tadbirlar o‘tkazish taqiqlanadi. Uch nafardan ortiq kishilarning birgalikda ko‘cha va xiyobonlarda yurishi, shuningdek, yoshi 65 dan oshgan shaxslarning shahar bo‘ylab harakatlanishi taqiqlanadi. Ochiq havoda yakka holda mashq qilishga ruxsat beriladi.
Bundan tashqari, go‘zallik salonlari, sartaroshxonalar, sport zallari, fitness markazlari, suzish havzalari, yopiq oziq-ovqat va buyum bozorlari, madaniy inshootlar, bolalar bog‘chalari, diniy majmualar, kinoteatrlar va boshqa obyektlar ishlashi taqiqlanadi. Faqat (oldindan qabulga yozdiruvchi) tibbiy markazlar, dorixonalar, ochiq oziq-ovqat do‘konlari va ochiq bozorlar faoliyatiga ruxsat beriladi.
Davlat idoralari, ofislar, milliy kompaniyalar va boshqa tashkilotlar xodimlarining kamida 80 foizi uchun masofaviy ish shakli saqlanib qoladi.
Ochiq havodagi umumiy ovqatlanish joylari, qurilish va sanoat korxonalari, avtomashinalar yuvish, maishiy texnika ta’mirlash xizmatlari, maishiy xizmat ko‘rsatish markazlari va ikkinchi darajali banklar kuchaytirilgan sanitariya va dezinfeksiya rejimiga muvofiq ish olib boradi. Shuningdek, ochiq havoda qurilish ishlari va qishloq xo‘jaligi ishlari davom ettiriladi.
Mamlakatda epidemiologik vaziyatga qarab, cheklov choralari yana 2 haftaga uzaytirilishi yoki kuchaytirilishi mumkin.
Avvalroq Qozog‘iston prezidenti Qosim-Jo‘mart To‘qayev hukumatga ikki kun ichida mamlakatda qattiq karantin joriy qilish haqida taklif kiritish bo‘yicha topshiriq bergandi.
Ma’lumot uchun, 2-iyul holatiga ko‘ra, Qozog‘istonda koronavirusga chalinganlar soni 22 836 kishiga yetgan. Hozirga qadar 13 845 kishi sog‘aygan, 188 kishi virus qurboniga aylangan. Shuningdek, 19 738 kishi koronavirusni belgisiz tashuvchi sifatida qayd etilgan.
 Rossiyalik virusologlar Qozog‘istonda koronavirusga qarshi kurashish uchun “Uchta T” taktikasini taklif qildi